CHOW วิ่งแรง 4 วันติด พุ่งต่อ 10% หลังคว้างานผลิตเหล็กแท่งยาว 4 แสนตัน/ปี
CHOW วิ่งแรง 4 วันติด พุ่งต่อ 10% หลังคว้างานผลิตเหล็กแท่งยาว 4 แสนตัน/ปี โดย ณ เวลา 14.50 น. อยู่ที่ระดับ 3.44 บาท บวก 0.32 บาท หรือ 10.26% สูงสุดที่ระดับ 3.58 บาท ต่ำสุดที่ระดับ 3.22 บาท ด้วยมูลค่าการซื้อขาย 56.69 ล้านบาท
4 ก.พ. 2562

ผู้สื่อข่าวรายงานว่า ราคาหุ้น บริษัท เชาว์ สตีล อินดัสทรี้ จำกัด (มหาชน) หรือ CHOW ณ เวลา 14.50 น. อยู่ที่ระดับ 3.44 บาท บวก 0.32 บาท หรือ 10.26% สูงสุดที่ระดับ 3.58 บาท ต่ำสุดที่ระดับ 3.22 บาท ด้วยมูลค่าการซื้อขาย 56.69 ล้านบาท

ทั้งนี้ ราคาหุ้นปรับตัวเพิ่มขึ้นอย่างต่อเนื่องเป็นวันที่ 4 นับตั้งแต่ราคาหุ้นอยู่ที่ระดับ 2.30 บาท เมื่อวันที่ 30 ม.ค.62
นายศุภชัย ยิ้มสุวรรณ ผู้อำนวยการฝ่ายการเงินและบริหาร CHOW เปิดเผยว่า บริษัทจะรับรู้รายได้ทันทีจากการส่งมอบเหล็กแท่งยาวในเดือนมิ.ย. ให้กับลูกค้ารายใหม่ ที่เพิ่งได้รับสัญญาครั้งนี้
“ลูกค้ารายนี้เป็นรายใหม่ที่มั่นใจในโรงงานการผลิตที่ได้มาตรฐานของ CHOW และพอใจในคุณภาพการผลิตเหล็กที่ได้มาตรฐานในระดับสากล จึงเซ็นสัญญาให้โรงงานของเราผลิตถึงปีละ 4 แสนตัน ซึ่งเรามีความพร้อมเป็นอย่างดีทั้งกำลังการผลิต และบุคลากร
โดยคาดว่าจะเริ่มผลิตได้ทันทีในเดือนพฤษภาคมนี้ และเริ่มส่งมอบได้ในเดือนมิถุนายน ตามที่ได้กำหนดไว้ ซึ่งการรับจ้างผลิตสินค้าครั้งนี้ถือเป็นการสร้างรายได้เพิ่มขึ้นจากธุรกิจผลิตและจำหน่ายเหล็กแท่งยาวของบริษัทในปัจจุบัน โดยจะเป็นรายได้ที่แน่นอน ไม่ต้องรับความเสี่ยงเรื่องความผันผวนของราคาเหล็ก” นายศุภชัย กล่าว
ปัจจุบัน CHOW มีกำลังการผลิตเหล็กแท่งยาวสูงสุดสองโรงงานรวมกันเท่ากับ 7.3 แสนตัน/ปี  โดยที่ผ่านมา บริษัทมีนโยบายผลิตเฉพาะในช่วงเวลาที่มีความต้องการใช้ไฟฟ้าต่ำ (Off-Peak Period) เท่านั้น ซึ่งมีกำลังการผลิตเต็มที่รวมเฉพาะในช่วงเวลาที่มีความต้องการใช้ไฟฟ้าต่ำ เท่ากับ 4.5 แสนตัน/ปี จึงมีกำลังการผลิตเพียงพอสำหรับผลิตสินค้าเพิ่มขึ้นได้อย่างคล่องตัว